PATVIRTINTA

Kazlų Rūdos savivaldybės tarybos

2019 m. rugpjūčio 26 d. Nr. TS-172

(Kazlų Rūdos savivaldybės tarybos

2024 m. rugsėjo d. sprendimo Nr. TS- redakcija)

**KAZLŲ RŪDOS SAVIVALDYBĖS KONTROLĖS IR AUDITO TARNYBOS VEIKLOS NUOSTATAI**

### I. BENDROSIOS NUOSTATOS

1. Kazlų Rūdos savivaldybės kontrolės ir audito tarnybos veiklos nuostatai (toliau – Nuostatai) nustato Kazlų Rūdos savivaldybės kontrolės ir audito tarnybos (toliau – Tarnyba) teisinę formą, buveinę, savininką, savininko teises ir pareigas įgyvendinančią instituciją ir jos kompetenciją, Tarnybos veiklos tikslus, uždavinius ir funkcijas, veiklos organizavimą ir valdyseną, Savivaldybės kontrolieriaus kompetenciją, Tarnybos finansavimą ir priežiūrą, pertvarkymą, reorganizavimą ar likvidavimą, Nuostatų keitimo tvarką.

2. Tarnyba savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos įstatymu (toliau – Vietos savivaldos įstatymas), Lietuvos Respublikos valstybės tarnybos įstatymu (toliau – Valstybės tarnybos įstatymas), kitais įstatymais, Lietuvos Respublikos Vyriausybės (toliau – Vyriausybė) nutarimais, Kazlų Rūdos savivaldybės tarybos (toliau – Savivaldybės taryba) sprendimais, tarptautiniais aukščiausiųjų audito institucijų standartais, Lietuvos Respublikos valstybės kontrolės (toliau – Valstybės kontrolė) tvirtinamomis metodikomis, Nuostatais ir kitais teisės aktais.

3. Tarnybos veikla grindžiama nepriklausomumo, teisėtumo, viešumo, objektyvumo ir profesionalumo principais.

4. Tarnybos savininkė yra Kazlų Rūdos savivaldybė (toliau – Savivaldybė) identifikavimo kodas 111105893. Savininko teises ir pareigas įgyvendinanti institucija – Meras, išskyrus tas savininko teises ir pareigas, kurios yra priskirtos išimtinei ir paprastajai Savivaldybės tarybos kompetencijai (jeigu paprastosios Savivaldybės tarybos kompetencijos įgyvendinimo Savivaldybės taryba nėra perdavusi Merui), kurios kompetenciją, veiklos tvarką ir formas reglamentuoja Vietos savivaldos įstatymas, Savivaldybės tarybos veiklos reglamentas, kiti teisės aktai.

5. Tarnyba yra biudžetinė įstaiga, juridinio asmens kodas 288744260. Tarnybos buveinės adresas – Kazlų Rūda, Vytauto g. 21, LT-69415.

6. Tarnyba turi sąskaitą banke ir antspaudą su Savivaldybės herbu ir pavadinimu „Kazlų Rūdos savivaldybės kontrolės ir audito tarnyba“. Už antspaudo saugojimą ir naudojimo tvarkos nustatymą atsakingas Kazlų Rūdos savivaldybės kontrolierius (toliau – Savivaldybės kontrolierius) arba jo įgaliotas asmuo.

7. Tarnybos veikla yra neterminuota. Tarnybos įgaliojimai nėra susiję su Savivaldybės tarybos ar Mero įgaliojimų pabaiga.

8. Tarnybos finansiniai metai sutampa su kalendoriniais metais.

9. Tarnyba yra Savivaldybių kontrolierių asociacijos narė.

10. Tarnyba yra paramos gavėja.

 **II. TARNYBOS veiklos SRITYS, RŪŠYS, tikslai, uždaviniai ir funkcijos**

11. Tarnybos veiklos sritys yra išorės auditas, priežiūra, vertinimas ir kontrolė Savivaldybės administracijoje, Savivaldybės administravimo subjektuose ir Savivaldybės valdomose įmonėse. Tarnybai priskirti viešojo administravimo įgaliojimai administracinių sprendimų priėmimo, teisės aktų ir administracinių sprendimų įgyvendinimo ir laikymosi priežiūros srityse tiesiogiai nustatyti Vietos savivaldos įstatyme, Lietuvos Respublikos viešojo sektoriaus atskaitomybės įstatyme ir kituose įstatymuose.

12. Tarnybos veiklos rūšis – Lietuvos Respublikos savivaldybių veikla, kodas 84.11.20.

13. Tarnybos veiklos tikslas – atlikti įstatymuose ir kituose teisės aktuose Tarnybai priskirtas funkcijas siekiant didinti viešojo sektoriaus efektyvumą ir jo kuriamą naudą visuomenei.

14. Pagrindiniai Tarnybos uždaviniai – prižiūrėti, ar teisėtai, efektyviai, ekonomiškai ir rezultatyviai valdomas ir naudojamas Savivaldybės turtas ir patikėjimo teise valdomas valstybės turtas, kaip vykdomas Savivaldybės biudžetas ir naudojami kiti piniginiai ištekliai.

15. Siekdama tikslo ir įgyvendindama jai nustatytus uždavinius, Tarnyba vykdo šias funkcijas:

15.1. atlieka išorės finansinį, atitikties ir veiklos auditą bei vertinimus Savivaldybės administracijoje, Savivaldybės administravimo subjektuose ir Savivaldybės valdomose įmonėse;

15.2. kiekvienais metais iki gegužės 15 dienos parengia ir Savivaldybės tarybos veiklos reglamento nustatyta tvarka pateikia Savivaldybės tarybai išvadą dėl pateikto tvirtinti Savivaldybės metinių ataskaitų rinkinio, Savivaldybės biudžeto ir turto naudojimo;

15.3. rengia ir Savivaldybės tarybai teikia sprendimams priimti reikalingas išvadas dėl Savivaldybės prisiimamų įsipareigojimų pagal paskolų, finansinės nuomos (lizingo) ir kitų įsipareigojamųjų skolos dokumentų sutartis, garantijų suteikimo kreditoriams už Savivaldybės valdomų įmonių prisiimamus įsipareigojimus pagal paskolų, finansinės nuomos (lizingo) ir kitų įsipareigojamųjų skolos dokumentų sutartis;

15.4. rengia ir Savivaldybės tarybai teikia išvadas dėl viešojo ir privataus sektorių partnerystės projektų įgyvendinimo tikslingumo ir pritarimo galutinėms viešojo ir privataus sektorių partnerystės sutarties sąlygoms, jeigu jos skiriasi nuo sprendime dėl viešojo ir privataus sektorių partnerystės projektų įgyvendinimo tikslingumo nurodytų partnerystės projekto sąlygų;

15.5. rengia ir Savivaldybės tarybai teikia sprendimams priimti reikalingas išvadas dėl skolininkų ir skolininkų, už kurių įsipareigojimų įvykdymą garantuoja valstybė, ūkinės ir finansinės būklės, taip pat dėl iš valstybės vardu pasiskolintų lėšų, teikiamų paskolų ir valstybės garantijų teikimo, paskolų naudojimo pagal tikslinę paskirtį ir paskolų grąžinimo;

15.6. rengia ir Savivaldybės tarybai teikia sprendimams priimti reikalingas išvadas dėl galimybės savivaldybei prisiimti finansinius įsipareigojimus dėl prioritetinės savivaldybės infrastruktūros plėtros;

15.7. Valstybės kontrolės prašymu teikia Tarnybos atliktų auditų ataskaitas ir darbo dokumentus audito išorinei peržiūrai atlikti;

15.8. atlieka įstatymuose ir kituose teisės aktuose priskirtas funkcijas.

**III. TARNYBOS VEIKLOS ORGANIZAVIMAS**

16. Tarnybai vadovauja ir už jos veiklą atsako Savivaldybės kontrolierius.

17. Savivaldybės kontrolierius į pareigas priimamas konkurso būdu arba šio įstatymo nustatytu atveju be konkurso ir iš jų atleidžiamas Valstybės tarnybos įstatymo nustatyta tvarka. Vienu iš pretendentų į Savivaldybės kontrolieriaus pareigas konkurso komisijos narių skiriamas savivaldybių kontrolierius vienijančios asociacijos atstovas. Savivaldybės kontrolierius privalo turėti aukštąjį universitetinį išsilavinimą ir ne mažesnę kaip 3 metų darbo finansų, ekonomikos, teisės, audito arba kontrolės srityse patirtį. Jeigu savivaldybės kontrolieriaus pirmosios kadencijos savivaldybės kontrolės ir audito tarnybos veiklą Savivaldybės tarybos kontrolės komitetas įvertina teigiamai, Savivaldybės kontrolierius gali būti skiriamas antrai kadencijai be konkurso.

18. Savivaldybės kontrolieriaus, Tarnybos valstybės tarnautojų, darbuotojų, dirbančių pagal darbo sutartis, darbo santykių teisiniai pagrindai nustatyti Valstybės tarnybos įstatyme, Darbo kodekse, Vietos savivaldos įstatyme ir kituose teisės aktuose.

19. Tarnybos veikla organizuojama vadovaujantis Savivaldybės kontrolieriaus patvirtintais metiniais veiklos planais, kurie sudaromi, tvirtinami ir tikslinami Vietos savivaldos įstatyme nustatyta tvarka.

20. Tarnybos veikla reguliuojama Savivaldybės kontrolieriaus tvirtinamomis tvarkomis ir taisyklėmis, nustatančiomis Tarnybos vidaus tvarką, valstybės tarnautojų ir darbuotojų, dirbančių pagal darbo sutartis (toliau – darbuotojai), veiklos ir elgesio principus, bendruosius, specialiuosius ir kitus reikalavimus, kurių turi laikytis darbuotojai, įgyvendindami savo teises bei vykdydami teisės aktuose nustatytas pareigas.

21. Tarnybos darbuotojai Savivaldybės kontrolieriaus pavedimu atlieka audituojamų subjektų eilinius ir veiklos plane nenumatytus auditus, vykdo kitus su Tarnybos funkcijomis susijusius nenuolatinio pobūdžio Savivaldybės kontrolieriaus pavedimus.

22. Savivaldybės kontrolierius, Tarnybos darbuotojai įstatymų nustatyta tvarka atsako už jiems nustatytų funkcijų (įgaliojimų) netinkamą atlikimą, už nepagrįstos ir neteisingos audito išvados pateikimą.

23. Savivaldybės kontrolierius ir Tarnybos valstybės tarnautojai negali būti Savivaldybės tarybos nariais ir darbo laiku negali dalyvauti politinių organizacijų veikloje. Savivaldybės kontrolieriaus ir Tarnybos valstybės tarnautojo pareigos nesuderinamos su jokiomis kitomis renkamomis pareigomis valstybės ir savivaldos institucijose, įstaigose ir įmonėse.

24. Savivaldybės kontrolierius:

24.1. teikia Savivaldybės tarybai tvirtinti Tarnybos nuostatus, nustato Tarnybos struktūrą, valstybės tarnautojų ir darbuotojų, dirbančių pagal darbo sutartis, pareigybių skaičių ir pareigybių sąrašą, tvirtina pareigybių aprašymus; Valstybės tarnybos įstatymo nustatyta tvarka priima į pareigas ir iš jų atleidžia valstybės tarnautojus ir Darbo kodekso nustatyta tvarka priima į darbą ir iš jo atleidžia darbuotojus, dirbančius pagal darbo sutartis, atlieka kitas Tarnybos personalo valdymo funkcijas;

24.2. leidžia įsakymus, organizuoja Tarnybos darbą, valstybės tarnautojų ir darbuotojų, dirbančių pagal darbo sutartis, mokymą ir jų kvalifikacijos tobulinimą;

24.3. sudaro Tarnybos veiklos plano projektą, jį teikia Savivaldybės tarybos kontrolės komitetui, su šio plano projektu supažindina Savivaldybės administracijos Centralizuotą vidaus audito skyrių; kiekvienais metais iki einamųjų metų lapkričio 15 dienos patvirtina ateinančių metų Tarnybos veiklos planą, organizuoja jo vykdymą ir yra už tai atsakingas; prireikus patvirtintą Tarnybos veiklos planą tikslina bendra plano tvirtinimo tvarka;

24.4. Tarnybos veiklos planą kiekvienais metais per 10 dienų nuo jo patvirtinimo pateikia Valstybės kontrolei;

24.4. turi teisę dalyvauti Savivaldybės tarybos, komitetų, kolegijos, komisijų posėdžiuose ir pareikšti nuomonę savo kompetencijos klausimais;

24.5. valstybės kontrolieriaus rašytiniu prašymu gali dalyvauti ar pavesti Tarnybos darbuotojams pagal jų kompetenciją dalyvauti Valstybės kontrolės atliekamuose Savivaldybės administravimo subjektų finansiniuose, atitikties ir veiklos audituose;

24.6. pats atlieka ir (ar) skiria Tarnybos valstybės tarnautojus ir darbuotojus, dirbančius pagal darbo sutartis, atlikti išorės finansinį, atitikties ir veiklos bei Savivaldybės biudžeto vykdymo ir kitų piniginių išteklių naudojimo auditą, vertinimus; įgyvendina įstatymuose ir kituose teisės aktuose kitas priskirtas funkcijas;

24.7. priima sprendimus pagal atlikto finansinio, atitikties ir veiklos audito ataskaitas, nurodo merui, audituotų subjektų vadovams jų veiklos trūkumus ir nustato terminą, per kurį turi būti pašalinti nustatyti teisės aktų pažeidimai. Meras, audituotų subjektų vadovai per Savivaldybės kontrolieriaus nustatytą terminą, ne trumpesnį kaip 30 dienų, privalo ištaisyti audito metu nustatytus jų veiklos trūkumus ir pažeidimus ir apie jų pašalinimą raštu pranešti Savivaldybės kontrolieriui;

24.8. teikia Merui, Savivaldybės tarybai, audituotų subjektų vadovams išvadas, ataskaitas ir sprendimus, kurie buvo priimti dėl finansinio, atitikties ir veiklos audito metu nustatytų ir nepašalintų teisės aktų pažeidimų. Audito ataskaitos ir išvados skelbiamos Savivaldybės interneto svetainėje;

24.9. finansinio, atitikties, veiklos ar Savivaldybės biudžeto vykdymo ir kitų piniginių išteklių naudojimo audito, vertinimo metu nustatęs nusikalstamos veikos požymių, apie tai praneša teisėsaugos institucijoms;

24.10. imasi prevencinių priemonių, kad būtų ištaisyti ir nepasikartotų nustatyti teisės aktų pažeidimai;

24.11. nagrinėja iš gyventojų gaunamus prašymus, pranešimus, skundus ir pareiškimus dėl Savivaldybės lėšų ir turto, patikėjimo teise valdomo valstybės turto naudojimo, valdymo ir disponavimo juo ir teikia išvadas dėl tokio tyrimo rezultatų;

24.12. įstatymų ir kitų teisės aktų nustatyta tvarka teikia informaciją valstybės ir savivaldos institucijoms;

24.13. atsako už įstatymuose ir kituose teisės aktuose Tarnybos įgaliojimų vykdymą, taip pat už nepagrįstos ir neteisingos audito išvados pateikimą;

24.14. Savivaldybės tarybos veiklos reglamento nustatyta tvarka ir terminais pateikia Tarnybos metinių ataskaitų rinkinį ir jį paskelbia Savivaldybės interneto svetainėje;

24.15. Savivaldybės tarybos arba Savivaldybės tarybos kontrolės komiteto prašymu teikia informaciją pagal savo kompetenciją;

24.16. sudaro sąlygas Valstybės kontrolei dalyvauti atliekant Savivaldybės metinių ataskaitų rinkinio auditą tokiu mastu, kad Valstybės kontrolė surinktų tinkamus ir pakankamus įrodymus, reikalingus išvadai dėl nacionalinio metinių ataskaitų rinkinio parengti, ir teikia Valstybės kontrolei duomenis apie Savivaldybės metinių ataskaitų rinkinio audito rezultatus;

24.17. atstovauja Tarnybai valstybės ir savivaldos institucijose, įstaigose ir organizacijose, santykiuose su kitais juridiniais ir fiziniais asmenimis arba įgalioja tai atlikti kitą asmenį;

24.18. teisės aktų nustatyta tvarka sudaro sandorius arba įgalioja tai atlikti kitą asmenį.

25. Kai Savivaldybės kontrolierius negali eiti pareigų dėl laikino nedarbingumo, tikslinių atostogų ar kitų aplinkybių, jo pareigas atlieka kitas Tarnybos valstybės tarnautojas.

**IV. TARNYBOS TEISĖS**

26. Įgyvendindama Tarnybai nustatytus uždavinius ir atlikdama jos kompetencijai priskirtas funkcijas, Tarnyba turi teisę:

26.1. gauti tinkamas sąlygas auditui atlikti;

26.2. audito metu įeiti į audituojamo subjekto patalpas, gauti visus auditui atlikti reikalingus dokumentus, iš audituojamo subjekto darbuotojų gauti reikiamus rašytinius paaiškinimus;

26.3. bendradarbiavimo sutarčių pagrindu pasitelkti kitų savivaldybių kontrolės ir audito tarnybų valstybės tarnautojus ir darbuotojus, dirbančius pagal darbo sutartis, auditui atlikti ir (ar) atliktam auditui peržiūrėti;

26.4. pasitelkti ekspertų (specialistų), turinčių reikiamų žinių audito metu iškilusiems klausimams spręsti;

26.5. teisės aktų nustatytais terminais gauti Savivaldybės administracijos Centralizuoto vidaus audito skyriaus ateinančių metų veiklos plano projektą tarpusavio veiklos koordinavimo tikslais;

26.6. atlikdama auditą, Tarnyba turi teisę pasinaudoti Savivaldybės administracijos Centralizuoto vidaus audito skyriaus atliktų auditų ataskaitomis ir darbo dokumentais, būtinais vidaus kontrolės vertinimui atlikti, jeigu audito subjektas ir tikslai sutampa, taip pat turi teisę susipažinti su atliktų kitų išorės auditų savivaldybės įstaigose ir įmonėse dokumentais;

26.7. naudotis kitomis įstatymų ir kitų teisės aktų suteiktomis teisėmis.

**V. TARNYBOS LĖŠOS, VEIKLOS KONTROLĖ, VISUOMENĖS INFORMAVIMAS**

27. Tarnyba yra išlaikoma iš Savivaldybės biudžeto. Tarnybai skiriamų asignavimų dydį Savivaldybės biudžete nustato Savivaldybės taryba. Tarnyba gali turėti ir kitų teisės aktų nustatyta tvarka gautų lėšų.

28. Savivaldybės biudžeto asignavimai naudojami pagal patvirtintą programos sąmatą, kitos teisėtai gautos lėšos – Savivaldybės tarybos nustatyta tvarka.

29. Tarnybos informacinių technologijų, ūkinį ir materialinį aptarnavimą atlieka Savivaldybės administracija. Tarnybos buhalterinę apskaitą, finansinę, statistinę ir mokestinę atskaitomybę tvarko Savivaldybės administracijos padalinys, atsakingas už apskaitos tvarkymą, teisės aktų nustatyta tvarka.

30. Savivaldybės tarybos kontrolės komiteto kompetencija ir įgaliojimai Tarnybos atžvilgiu įtvirtinti Vietos savivaldos įstatyme.

31. Valstybės kontrolė, kaip aukščiausioji audito institucija, valstybės kontrolieriaus nustatyta tvarka atlieka Tarnybos atlikto audito išorinę peržiūrą.

32. Tarnybos vidaus auditas Savivaldybės tarybos iniciatyva atliekamas ne rečiau kaip kartą per 5 metus, nepriklausomo vidaus audito paslaugas įsigyjant Lietuvos Respublikos viešųjų pirkimų įstatymo nustatyta tvarka iš Tarnybai skirtų asignavimų.

33. Tarnybos metiniai veiklos planai, metinių ataskaitų rinkiniai, atliktų auditų ataskaitos ir išvados, vieši pranešimai, kita informacija apie Tarnybos veiklą skelbiami Savivaldybės interneto svetainėje adresu www.kazluruda.lt, o jeigu įmanoma, – ir per kitas visuomenės informavimo priemones.

34. Tarnyba yra atskaitinga Savivaldybės tarybai.

**VI. BAIGIAMOSIOS NUOSTATOS**

35. Nuostatuose neaptarti Tarnybos veiklos klausimai sprendžiami vadovaujantis įstatymais ir kitais teisės aktais.

36. Nuostatai tvirtinami, keičiami ir pripažįstami netekusiais galios Savivaldybės tarybos sprendimu. Patvirtinti nuostatai, jų pakeitimai įsigalioja nuo jų įregistravimo Juridinių asmenų registre teisės aktų nustatyta tvarka.

37. Tarnyba pertvarkoma, reorganizuojama ar likviduojama Savivaldybės tarybos sprendimu įstatymų ir kitų teisės aktų nustatyta tvarka.

38. Su Nuostatais supažindinami visi Tarnybos valstybės tarnautojai ir darbuotojai, dirbantys pagal darbo sutartis.

39. Už Nuostatų reikalavimų vykdymo užtikrinimą atsako Savivaldybės kontrolierius.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nuostatai sudaryti (pakeisti) ir pasirašyti Kazlų Rūdoje

2024 m. d.

Kazlų Rūdos savivaldybės kontrolierė

Inga Pečiulaitienė